## Pravilnik o izmjenama Pravilnika o namjeni radiofrekvencijskog spektra

### NN 17/2010 (5.2.2010.), Pravilnik o izmjenama Pravilnika o namjeni radiofrekvencijskog spektra

MINISTARSTVO MORA, PROMETA I INFRASTRUKTURE

409

Na temelju članka 81. stavka 1. Zakona o elektroničkim komunikacijama (»Narodne novine«, broj 73/08.) ministar mora, prometa i infrastrukture, na prijedlog Vijeća Hrvatske agencije za poštu i elektroničke komunikacije, donosi

PRAVILNIK

O IZMJENAMA PRAVILNIKA O NAMJENI RADIOFREKVENCIJSKOG SPEKTRA

Članak 1.

U Pravilniku o namjeni radiofrekvencijskog spektra (»Narodne novine«, broj 136/08.) Dodatak 2. – Namjena radiofrekvencijskih pojasa zamjenjuje se novim Dodatkom 2. – Namjena radiofrekvencijskih pojasa, a Dodatak 5. – Kratice zamjenjuje se novim Dodatkom 5. – Kratice, koji su tiskani uz ovaj Pravilnik i čine njegov sastavni dio.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/10-03/3

Urbroj: 530-10-10-2

Zagreb, 25. siječnja 2010.

Ministar
Božidar Kalmeta, dipl. ing., v. r.

DODATAK 2.

NAMJENA RADIOFREKVENCIJSKIH POJASA

Izvadak iz Radijskih propisa ITU-a
(ITU Radio Regulations, Volume 1, Chapter II, Article 5)

5.1. U svim dokumentima Međunarodne telekomunikacijske unije (ITU) izrazi namjena, raspodjela i dodjela imaju značenje navedeno u točkama 1.16, 1.17. i 1.18. Pojmovnika iz Dodatka 1. ovoga Pravilnika. Ti izrazi dani su u donjoj tablici:

|  |  |  |
| --- | --- | --- |
| Frekvencijska podjela na: | Engleski naziv | Hrvatski naziv |
| Službe | Allocation  (to allocate) | Namjena  (namijeniti) |
| Područja  ili države | Allotment  (to allot) | Raspodjela  (raspodijeliti) |
| Radijske postaje | Assignment  (to assign) | Dodjela  (dodijeliti) |

5.2. U svrhu namjene radiofrekvencijskih pojasa svijet je podijeljen na tri regije: Regiju 1, Regiju 2 i Regiju 3 (Republika Hrvatska nalazi se u Regiji 1). Podjela svijeta na tri regije prikazana je na sljedećem zemljovidu:

![](dodatni/407163.jpeg)

OPIS TABLICE NAMJENE RADIOFREKVENCIJSKOG SPEKTRA

(1) Zaglavlje Tablice podijeljeno je u šest stupaca, koji redom sadrže sljedeće nazive: NAMJENA U REPUBLICI HRVATSKOJ, UPORABA, PRIMJENA, DOKUMENT, OPĆA BILJEŠKA i NAČIN IZDAVANJA DOZVOLA.

(2) Prvi stupac Tablice – NAMJENA U REPUBLICI HRVATSKOJ sadrži u gornjem dijelu svakoga polja radiofrekvencijski pojas (otisnut masnim slovima). Ispod radiofrekvencijskog pojasa navedene su radiokomunikacijske službe kojima je taj radiofrekvencijski pojas namijenjen u Republici Hrvatskoj. Uz nazive pojedinih radiokomunikacijskih služba navedeni su i brojevi međunarodnih napomena iz Radijskih propisa ITU-a (u rasponu od 5.53 do 5.565), kojima se pobliže utvrđuju uvjeti namjene i uporabe pojedinih radiofrekvencijskih pojasa, pri čemu se primjenjuje sljedeće pravilo: međunarodna napomena navedena pri dnu pojedinoga polja odnosi se na sve radiokomunikacijske službe u tom polju, tj. u pripadajućem radiofrekvencijskom pojasu, dok se međunarodna napomena navedena uz pojedinu radiokomunikacijsku službu odnosi isključivo na tu službu.

(3) Radiokomunikacijske službe u prvom stupcu Tablice, kojima su nazivi otisnuti velikim slovima (npr. »NEPOKRETNA«), nazivaju se primarne službe, ili službe s primarnom dodjelom, ili službe s dodjelom na primarnoj osnovi. Radiokomunikacijske službe u prvom stupcu Tablice, kojima su nazivi otisnuti malim slovima (npr. »Pokretna«), nazivaju se sekundarne službe, ili službe sa sekundarnom dodjelom, ili službe s dodjelom na sekundarnoj osnovi. Naziv pojedine radiokomunikacijske službe u prvom stupcu Tablice skraćen je, u pravilu, izostavljanjem riječi »služba« iz praktičnih razloga, radi veće preglednosti Tablice.

(4) Drugi stupac Tablice – UPORABA sadrži načelnu vrstu uporabe pripadajućega radiofrekvencijskog pojasa u civilne i/ili vojne svrhe, u skladu s odgovarajućim međunarodnim sporazumom o harmoniziranim vojnim radiofrekvencijskim pojasima te potrebama obrane. Vrsta uporabe može biti samo u civilne svrhe (»civ.«), ili samo u vojne svrhe (»voj.«), ili zajednička uporaba prvenstveno u civilne svrhe (»civ./voj.«), ili zajednička uporaba prvenstveno u vojne svrhe (»voj./civ.«).

(5) Treći stupac Tablice – PRIMJENA sadrži podatke o radiokomunikacijskim sustavima, elektroničkim komunikacijskim mrežama, uređajima i opremi te drugim primjenama kojima su dodijeljeni ili se planiraju dodijeliti pripadajući radiofrekvencijski pojasi (npr. »SRD za bežične primjene u medicini«, »Satelitski pokretni sustavi«, »PMR/PAMR«, »TV/DTV«, »T-DAB«, »IMT«, itd.).

(6) Četvrti stupac Tablice – DOKUMENT sadrži odgovarajuće hrvatske propise, europske CEPT/ECC odluke i preporuke, odredbe Radijskih propisa ITU-a i međunarodne ITU-R preporuke, kao i odgovarajuće međunarodne ugovore, sporazume i konvencije, te planove raspodjele radijskih frekvencija (npr. »GE84«, »GE06«, itd.) koji se odnose na pripadajući radiofrekvencijski pojas.

(7) Peti stupac Tablice – OPĆA BILJEŠKA sadrži opće napomene vezane uz pripadajući radiofrekvencijski pojas (cijeli radiofrekvencijski pojas ili dio pojasa namijenjen za određenu primjenu, buduće planiranje radiofrekvencijskog pojasa i sl.).

(8) Šesti stupac Tablice – NAČIN IZDAVANJA DOZVOLA sadrži način izdavanja dozvola za uporabu radiofrekvencijskog spektra za pripadajući radiofrekvencijski pojas (dozvola na temelju javne dražbe, dozvola na temelju javnog poziva ili javnog natječaja, dozvola na temelju zahtjeva, opća dozvola ili bez dozvole), u skladu s člankom 82. Zakona o elektroničkim komunikacijama.

[TABLICA NAMJENE RADIOFREKVENCIJSKOG SPEKTRA](dodatni/407164.pdf)

DODATAK 5.

KRATICE

|  |  |  |
| --- | --- | --- |
| KRATICA | IZVORNI NAZIV | PRIJEVOD |
| AIS | Automatic Identification System | Automatski sustav prepoznavanja |
| CB | Citizens Band | Građanski radiofrekvencijski pojas |
| CEPT | Conférence des Administrations Européennes des Postes et Télécommunications | Europska konferencija poštanskih i telekomunikacijskih uprava |
| CGC | Complementary Ground Component | Komplementarna zemaljska sastavnica |
| DCF | D (Deutschland) C (Long Wave Signal)  F (Frankfurt) | Signal za vremensku sinkronizaciju (odašilje se s odašiljača u Mainflingenu kod Frankfurta) |
| DECT | Digital Enhanced Cordless Telecommunications | Digitalne poboljšane bežične telekomunikacije |
| D-GPS | Differential Global Positioning System | Diferencijalni globalni sustav određivanja položaja |
| DME | Distance Measuring Equipment | Oprema za mjerenje udaljenosti |
| DMO | Direct Mode Operation | Izravni način rada |
| DSC | Digital Selective Calling | Digitalno selektivno pozivanje |
| DTV | Digital Television | Digitalna televizija |
| ECC | Electronic Communications Committee | CEPT-ov Odbor za elektroničke komunikacije |
| E-GSM | Extended GSM | Prošireni radiofrekvencijski pojas za GSM |
| ENG/OB | Electronic News Gathering/Outside Broadcast | Elektroničko prikupljanje vijesti/Vanjska radiodifuzija |
| EPIRB | Emergency Position-Indicating Radio Beacon | Radiofar za označivanje položaja u nuždi |
| ERC | European Radiocommunications Committee | CEPT-ov Europski radiokomunikacijski odbor  (prednik ECC-a) |
| GMDSS | Global Maritime Distress and Safety System | Globalni sustav za sigurnost pomorskog prometa |
| GPS | Global Positioning System | Globalni sustav određivanja položaja |
| GSM | Global System for Mobile Communications | Globalni sustav pokretnih komunikacija |
| GSM-R | Global System for Mobile Communications on Railways | Globalni sustav pokretnih komunikacija za željeznički promet |
| HCM | Harmonised Calculation Method | Harmonizirana metoda izračuna |
| HDTV | High Definition Television | Televizija visoke kakvoće |
| HEST | High e.i.r.p. Satellite Terminal | Satelitski terminal s visokom vrijednosti e.i.r.p. |
| HF | High Frequencies | Visoke radijske frekvencije |
| ILS | Instrument Landing System | Sustav za instrumentalno slijetanje |
| IMT | International Mobile Telecommunications | Međunarodne pokretne telekomunikacije |
| ISM | Industrial, Scientific and Medical (Applications) | Industrijske, znanstvene i medicinske (primjene) |
| ITU-R | International Telecommunication Union - Radiocommunication Sector | Radiokomunikacijski sektor Međunarodne telekomunikacijske unije (ITU) |
| JTIDS | Joint Tactical Information Distribution System | Skupni taktički sustav za raspodjelu informacija |
| LEO | Low Earth Orbit | Niska Zemljina orbita |
| LEST | Low e.i.r.p. Satellite Terminal | Satelitski terminal s niskom vrijednosti e.i.r.p. |
| MF | Medium Frequencies | Srednje radijske frekvencije |
| MIDS | Multifunctional Information Distribution System | Višefunkcijski sustav za raspodjelu informacija |
| MLS | Microwave Landing System | Mikrovalni sustav za slijetanje |
| MSI | Maritime Safety Information | Informacije o sigurnosti pomorskog prometa |
| PAMR | Public Access Mobile Radio | Pokretni radio s javnim pristupom |
| PLB | Personal Locator Beacon | Radiofar za osobnu uporabu |
| PMR | Private (Professional) Mobile Radio | Pokretni radio za vlastite (profesionalne) potrebe |
| RA | Radio Astronomy | Radioastronomija |
| RFID | Radio Frequency Identification | Prepoznavanje putem radijskih frekvencija |
| RR | Radio Regulations | Radijski propisi ITU-a |
| SAB | Service Ancillary to Broadcasting | Pomoćna radiokomunikacijska služba za radiodifuziju |
| SAP | Service Ancillary to Programme Making | Pomoćna radiokomunikacijska služba za proizvodnju programa |
| SAR | Search and Rescue System | Sustav potrage i spašavanja |
| S-DAB | Satellite Digital Audio Broadcasting | Satelitska digitalna radiodifuzija zvuka |
| SIT | Satellite Interactive Terminal | Satelitski interaktivni terminal |
| SNG | Satellite News Gathering | Satelitsko prikupljanje vijesti (za radiodifuziju) |
| SRD | Short Range Device | Uređaj kratkog dometa |
| SSR | Secondary Surveillance Radar | Sekundarni radar za nadzor |
| TACAN | Tactical Air Navigation | Taktička zračna navigacija |
| T-DAB | Terrestrial Digital Audio Broadcasting | Zemaljska digitalna radiodifuzija zvuka |
| TETRA | Trans European Trunked Radio | Europski radijski trunking sustav |
| TV | Television | Televizija |
| UHF | Ultra High Frequencies | Ultra visoke radijske frekvencije |
| UMTS | Universal Mobile Telecommunications System | Svjetski sustav pokretnih telekomunikacija (pokretna mreža treće generacije) |
| UWB | Ultrawideband | Ultraširoki radiofrekvencijski pojasevi |
| VHF | Very High Frequencies | Vrlo visoke radijske frekvencije |
| VLBI | Very Long Baseline Interferometry | Interferometrijski postupak u radioastronomiji |
| VOR | Very High Frequency Omnidirectional Range | Navigacijski sustav putem VHF zračenja u svim smjerovima |
| VSAT | Very Small Aperture Terminal | Zemaljski terminal vrlo malog otvora |
| WAS/RLAN | Wireless Access System / Radio Local Area Network | Bežični pristupni sustav / Radijska lokalna mreža |

Pravilnik, NN 17/2010-409